Namangan viloyatining Kosonsoy tumanida “Mugʻtepa” arxeologiya merosi obyektini muhofaza qilish va tadqiq etish majmuasini tashkil etish toʻgʻrisida
(resolution, 2018-10-02)

Xalqimizning qadimiy tarixi va boy madaniyatini tiklash, Namangan viloyati Kosonsoy tumanidagi “Mugʻtepa” arxeologiya merosi obyektini chuqur ilmiy oʻrganish va keng targʻib qilish, ishonchli muhofaza qilish, konservatsiyalash va asrab-avaylash, bu yerga tashrif buyuruvchilar uchun qulay shart-sharoit yaratish, shuningdek, Oʻzbekiston Respublikasi Prezidentining Xorazm viloyatiga tashrifi davomida berilgan topshiriqlari ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi, Turizmni rivojlantirish davlat qoʻmitasi, Fanlar akademiyasi va Namangan viloyati hokimligining: Namangan viloyat tarixi va madaniyati davlat muzeyining filiali sifatida “Mugʻtepa” arxeologiya merosi obyektini muhofaza qilish va tadqiq etish majmuasini (keyingi oʻrinlarda majmua deb ataladi); majmua tarkibida koʻrgazma-ekspozitsiya va axborot-resurs markazini tashkil etish toʻgʻrisidagi takliflari maʼqullansin. 2. Quyidagilar majmuaning asosiy vazifalari va faoliyat yoʻnalishlari etib belgilansin: “Mugʻtepa” arxeologiya merosi obyektini (keyingi oʻrinlarda obyekt deb ataladi) tegishli darajada muhofaza qilish, konservatsiyalash va asrab-avaylash, obyektda ochiq varaq va ruxsatnoma olgan arxeologlar tomonidan obyektda arxeologik qidiruv ishlari, arxeologiya qazishmalari va arxeologiya nazoratini tashkil etish, chuqur ilmiy-arxeologik tadqiqot natijalari asosida majmuaning ilmiy-tarixiy konsepsiyasini ishlab chiqish hamda amalga oshirish; respublikamiz va xorijda obyektga oid saqlanayotgan manbalarni malakali mutaxassis va ekspertlar, olimlarni jalb etgan holda tadqiq etish, ular haqida batafsil maʼlumotlar bazasini yaratish va muntazam yangilab borish, xalqaro ilmiy anjumanlar tashkil etish, matbaa mahsulotlarini tayyorlash, ommaviy axborot vositalari, butunjahon Internet tarmogʻi orqali keng targʻib etish; tarixiy-ilmiy asoslar boʻyicha obyekt maketlarini tayyorlash, arxeologiya ashyolari, qadimiy qoʻlyozma va toshbosma kitoblar, tarixiy dalil va hujjatlar, osori-atiqalar, zamonaviy ilmiy-tadqiqot ishlari, kitob va toʻplamlar, video va foto hujjatlar hamda boshqa manbalar hisobidan koʻrgazma-ekspozitsiya tashkil etish, yuqori texnologiyalarga asoslangan axborot-resurs markazi faoliyatini samarali yoʻlga qoʻyish; turistlar, ilmiy tadqiqotchilar va tashrif buyuruvchilar uchun qulay shart-sharoitlar yaratish, tarixiy koʻrinishni saqlagan holda obyektning muhofaza etiladigan hududidan tashqarida zamonaviy dam olish maskanlarini tashkil etish va obyektning turistik salohiyatini oshirish yuzasidan boshqa zarur chora-tadbirlarni koʻrish. 3. Namangan viloyati hokimligi: ikki oy muddatda Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi hamda Qurilish vazirligi bilan birgalikda madaniy-maʼrifiy tadbirlar, anjumanlar, koʻrgazmalar tashkil etishga moslashtirilgan hamda axborot-resurs markazi va obyektning maketlarini joylashtirishni inobatga olgan holda, obyektning muhofaza hududidan tashqarida majmua uchun yer uchastkasini ajratish choralarini koʻrsin; majmua qurilishi uchun ajratilgan hududda bino va inshootlar mavjud boʻlgan taqdirda, ularning egalari boʻlgan fuqarolar va yuridik shaxslarga Oʻzbekiston Respublikasi Vazirlar Mahkamasining 2006-yil 29-maydagi 97-son qarori bilan tasdiqlangan Davlat va jamoat ehtiyojlari uchun yer uchastkalarining olib qoʻyilishi munosabati bilan fuqarolarga va yuridik shaxslarga yetkazilgan zararlarni qoplash tartibi toʻgʻrisidagi nizom talablariga muvofiq pul kompensatsiyalari toʻlanishini taʼminlasin; obyektni tegishli hududi bilan Namangan viloyat tarixi va madaniyati davlat muzeyiga operativ boshqarish huquqi asosida bepul berish va undan samarali foydalanish boʻyicha tegishli chora-tadbirlarni koʻrsin; Oʻzbekiston Respublikasi Fanlar akademiyasi hamda boshqa manfaatdor vazirlik va idoralar bilan birgalikda obyektni chuqur ilmiy oʻrganish va keng targʻib etish, majmuaning samarali faoliyat yuritishi boʻyicha tizimli ishlarni tashkil etsin; majmuani qurish va jihozlash boʻyicha loyiha-smeta hujjatlari ishlab chiqilishini taʼminlasin. 4. Belgilab qoʻyilsinki: a) Namangan viloyati hokimligining “Yagona buyurtmachi xizmati” injiniring kompaniyasi majmuani qurish va jihozlash boʻyicha buyurtmachi hisoblanadi, bosh loyiha va bosh pudrat tashkilotlari qonun hujjatlarida belgilangan tartibda aniqlanadi; b) majmuani qurish va jihozlash boʻyicha loyiha-smeta hujjatlarini ishlab chiqish va majmuada qurilish-montaj ishlarini amalga oshirish bilan bogʻliq xarajatlar — 2019-2020-yillarda Namangan viloyati mahalliy budjetining qoʻshimcha manbalari va qonun hujjatlari bilan taqiqlanmagan boshqa manbalar; v) majmuada qurilish-montaj ishlari yakunlanib, foydalanishga topshirilgandan soʻng uni saqlash bilan bogʻliq xarajatlar — Oʻzbekiston Respublikasi Davlat budjeti mablagʻlari hisobidan amalga oshiriladi. 5. Oʻzbekiston Respublikasi Qurilish vazirligi majmuani qurish va jihozlash boʻyicha loyiha-smeta hujjatlarining belgilangan tartibda davlat ekspertizasidan oʻtkazilishini taʼminlasin hamda majmuada qurilish-montaj ishlarining sifatli amalga oshirilishi yuzasidan nazorat oʻrnatsin. 6. Oʻzbekiston Respublikasi Madaniyat vazirligi: Tashqi ishlar vazirligi bilan birgalikda majmuaga madaniy-gumanitar sohadagi nufuzli xalqaro tashkilotlar, xorijiy mamlakatlarning mazkur yoʻnalishda faoliyat koʻrsatayotgan muassasalari bilan ilmiy hamkorlik oʻrnatish va rivojlantirish ishlarini tegishli ravishda amalga oshirsin; manfaatdor vazirlik va idoralar bilan birgalikda imtiyozli xorijiy kreditlar va grantlarni jalb qilish borasida xalqaro moliya institutlari, xorijiy donorlar boʻyicha tizimli ish olib borsin; majmuani malakali xodimlar bilan taʼminlash va boshqa tashkiliy masalalarni hal etsin, shuningdek, majmuaning samarali faoliyat yuritishini tashkil etsin. 7. Oʻzbekiston Respublikasi Turizmni rivojlantirish davlat qoʻmitasi obyektga turistlarni jalb etish, shu jumladan arxeologik turizmni rivojlantirish boʻyicha chora-tadbirlar rejasini bir oy muddatda ishlab chiqib, Vazirlar Mahkamasiga kiritsin. 8. Vazirlar Mahkamasining “2017 — 2027-yillarda davlat muzeylari faoliyatini takomillashtirish va moddiy-texnik bazasini mustahkamlash boʻyicha kompleks chora-tadbirlar dasturini tasdiqlash toʻgʻrisida” 2017-yil 11-dekabrdagi 975-son qaroriga ilovaga muvofiq oʻzgartirishlar va qoʻshimcha kiritilsin. 9. Mazkur qarorning bajarilishini nazorat qilish Oʻzbekiston Respublikasi Madaniyat vaziri B.S. Sayfullayev, Namangan viloyati hokimi X.X. Bozarov zimmasiga hamda Vazirlar Mahkamasining Madaniyat, sanʼat va yoshlar siyosati masalalari axborot-tahlil departamentiga yuklansin. 1. 2-ilovada: a) Xorazm viloyati boʻlimining 7-pozitsiyasi “Muzey nomi” ustunidagi “Avesto merosi” soʻzlari “Xorazm tarixi va madaniyati” soʻzlari bilan almashtirilsin; b) quyidagi mazmundagi 8-pozitsiya qoʻshilsin: “ Namangan viloyati 8. “Mugʻtepa” arxeologiya merosi obyektini muhofaza qilish va tadqiq etish majmuasi (Namangan viloyat tarixi va madaniyati davlat muzeyining filiali sifatida)* Kosonsoy tumani ”. 2. 3-ilovaning “Rekonstruksiya” boʻlimi 8-pozitsiyasining “Muzeylar nomi” ustunidagi “Avesto merosi” soʻzlari “Xorazm tarixi va madaniyati” soʻzlari bilan almashtirilsin. 3. 4-ilovada: a) 5-pozitsiya quyidagi tahrirda bayon etilsin: “ 5. Namangan viloyat tarixi va madaniyati davlat muzeyi hamda uning quyidagi filiallari: Namangan shahri ”; Kosonsoy tumani tarixi muzeyi Kosonsoy tumani “Mugʻtepa” arxeologiya merosi obyektini muhofaza qilish va tadqiq etish majmuasi Kosonsoy tumani b) “Qoraqalpogʻiston Respublikasi budjeti, viloyatlar va Toshkent shahar mahalliy budjetlaridan moliyalashtiriladigan muzeylar” boʻlimining 21-pozitsiyasi “Muzey nomi” ustunidagi “Avesto merosi” soʻzlari “Xorazm tarixi va madaniyati” soʻzlari bilan almashtirilsin.